לשיקב"ו      עיה"ק קרית ארבע חברון תובב"א                                                  התשנ"ב

י-שתבח ה-בורא ו-יתפאר ה-יוצר אשר זיכני ברוב רחמיו ובחסדיו לכנוס עצמי אצל לומדי התורה הקדושה,ונתן בליבי את הכוח לישב באוהלי שם,לטעום טעם סמא דחיי בלימוד ובעיון,בכתיבה ובמחשבה להגדיל תורה ולהאדירה,ולעשות שם וזיכרון לכל קדושי ישראל אשר מסרו נפשם על קדוש השם  יתברך."הללויה אודה ה' בכל לבב בסוד ישרים ועדה,גדלים מעשי ה' דרושים לכל חפציהם,הוד והדר פעלו וצדקתו עומדת לעד..."   

"אם אשכחך ירושלים תשכח ימיני תדבק לשוני לחיכי אם לא אזכרכי, אם לא אעלה את ירושלים על ראש שמחתי."  דור דור ודורשיו, וכל דור ואורותיו בחסדו יתברך אשר עשה עם ישראל בחירו  כמו שכתוב “..וחסד עשה הקב"ה עם ישראל וראה שצדיקים מועטים,עמד ושתלן בכל דור ודור." יומא לח-ב,וגדול חסדו האחרון יותר מן הראשון-כי גם אלו הצדיקים הלא הם חכמי ומאורי ישראל שלא זכינו להכירם ולראותם פנים בפנים,ואשר נשתלו בדורות הקודמים,הורישו לנו פרי מחשבתם והגות דעתם,בספריהם אחריהם למען נהא לומדים דעת מתוכם,והוא בעבור ליראה את ה' ולעבדו,ודבריהם הם זיכרונם. הקדמה למאירי-מידות מסכת אבות אמרות טהורות יקרות מפנינים ומפז,מעלתה וגדולתה כפולה ומכופלת בהיותה כוללת מידות טובות שינהג בהם האדם וחי בהם,להיותו מתדבק בקונו כמו שכתוב “ודבקת בו.."ולקבל את הכלים לתקון נפש,רוח,נשמה,והשלמת מעשיו אל הרצוי כמה שנאמר “...לא המדרש עיקר אלא המעשה.."
              
        וכאשר עלתה במחשבתי הדלה לירד ולהתבונן בזו הטהורה,הכיצד אוכל להבין את דברי מאורי הדורות, ולהביאם מן הכוח אל הפועל,אל העשייה הצרופה,ולמען לא אשכחם חלילה,החילותי לרשום לעצמי דבריהם לפי עניות דעתי להשיב נפשי אל הטובה הטמונה בזו המסכתא,בחינת הבנתם באור דברי קדמונים גדולי ישראל צדיקים וטהורים כזוהר הרקיע מזהירים,על מנת להיות בידי כלי מוכן ככל הניתן  בסייעתא דשמייא לעיין בכל משנה ומשנה,ולהביא מתוכה עיקרי דרכם והליכותיהם בקדש.ובעת הזו באה במחשבתי להעלות את הכתוב מרחשי ליבי בידיעה ברורה ובדעת צלולה כי קצרה דעתי מהבין נכונה בבינה מליאה טוהר דבריהם ואמרותיהם,ועל כן הבאתי עם דעתי הקטנה והקצרה חיזוק מאמרותיהם של גדולי ישראל ומאורותיו ככל אשר זיכני הבורא יתברך.והנה אך החילותי עשה ויפחד לבבי וחשש גדול מילא את מחשבתי שמא אין זה מן הראוי שאהיה משים עצמי אצל גדולים וחשובים הימני,ואצא בכתובים קבל עם ועדה,ומשכתי בעת הזאת את ידי ממשוך בעט,עד כי בערו עצמותי ודעתי החלה תובעת בכל עוז להיותי שונה בדרכי.

         ועוד לא נשאני ליבי בזאת ,ואבוא אצל רעי הטוב כאח לי היושב באהלה של תורה ימים כלילות,בקי בש"ס ופוסקים,בנגלה ובנסתר,ומשים עצמו כאסקופה הנדרסת,וחפץ הוא לשמור על עילום שמו-ואכבדהו בכך,והורני לעשות כן ולהביא את דברי אל הכתוב.ובהביאי אצלו שמא פוגם אני בקדושת דברי רבותינו ז"ל חלילה,נענה לי שאין בזה חששא כזאת באשר אביא תמיד חיזוק להם בדרך הישרה “והאמת והשלום אהבו".והיות ויודעני שמדרגתי נמוכה מכל אחי ורעי בית ישראל   עם הקדוש ,באתי על כן לשטוח שאלתי ובקשתי מהמעיין הקדוש,שישים על ליבו  כי כל דברי הם בגדר האפשר ולא ישגה בהם חס ושלום,ויהא מוחל וסולח לי על מיעוט הבנתי ודלות מחשבתי,וישים את דעתו בדרך הישר והרצוי לפניו ית' וכל טעות יתלה בי ובדעתי ויאחז בדרך “תוכו אכל -וקליפתו זרק",ודי לחכימא ברמיזה. 

       והנה ברצוני להביא אל דעתו של הקורא הקדוש את אשר על לוח ליבי לבל ייפול הנופל וינקש חס ושלום בהם,יש וימצא טעות בנכתב או בחסרון מראי המקום למובא מדברי רבותינו ז"ל,והוא באשר כי רבו המקורות והמעיינות הטהורים שמשם לקחתי חיזוק לדברי,והנה נמצא לעיתים כי שכחתים לכתבם על מקומם כיאה וכיאות,..."על אלה אני בוכיה עיני עיני ירדה מים,כי רחק ממני מנחם משיב נפשי..." איכה א-טו, והוא שנאמר “חבל על דאבדין ולא משתכחין.." והרי ה"מביא דבר בשם אמרו-מביא גאולה לעולם.." אבות-פ"ו-מ"ו,וצער זה מילא את חללי ליבי עד שמצאתי עצמי מרעד מאימת הדין בזה. על כן שוטחני  בקשתי שאם ימצא המקור (מראי המקום) שנשמטו בשגגה ירשמו אצלו ויודיעני דבר,ויאיר עיני כי ידעתי שעד אז “רחק ממני מנחם משיב נפשי..",ולא אמצא ניחומים עד אשר אביא כל דבר על מקומו בשלום בעזרת השם יתברך,ואשא פני אליו יתעלה שיהא חס ומרחם עלי ועל נפשי רוחי ונשמתי ויקבל תפילתי לבל יהא בר ישראל נכשל בדברי חס וחלילה,ויפנה אל תחנוני כמו שנאמר “...שלח אורך ואמיתך המה ינחוני,יביאוני אל הר קדשך ואל משכנותיך,ואבואה אל מזבח אלדים אל אל שמחת גילי,ואודך בכנור אלדים אלדי.מה תשתוחחי נפשי ומה תהמי עלי,הוחילי לאלדים כי עוד אודנו ישועות פני ואלדי.." תהילים מג- ג-ה 

      והנה אוסיף לשטוח בקשתי עוד אל הקורא הקדוש לבל ישגה בדעתו ובליבו ויבוא לכלל טעות חלילה,ויתלה בי הקטן והדל דעת ובינה יתירה ויכשילני חס ושלום ב" לפני עור לא תתן מכשול..אלא יהא חוכך בדעתו הוא באשר יקרא וילמד בעזרת החונן לאדם דעת ברוך הוא וברוך שמו,ויראה בדברי רק בגדר הגיגי מחשבות בשר ודם,בעוני דעת ובינה ולא בבינה יתירה,וישית על ליבו כי בידו נתן השם יתברך את הכח להבין את המסכתא המהוללה הזו על פי דעתו הקדושה כפי אשר חננו הבורא,וילך בדרך זו כאשר ינחנו ה' יתברך ו"כל לפי רוב המעשה.."ואשא תפילה והודיה ליוצר הכל ברוך הוא,"בסיימי" את כתיבת דברי על המסכת הקדושה הבאה מפי בעלי חכמה יתירה,ברוכי עליון ידידי השכינה,בהלל וזמרה בחיל ורעדה ומתנה אני בזה בדעה צלולה ובידיעה ברורה ומגלה את דעתי בלב שלם שכל אמונתי בו יתברך,וכל דברי לשם יחוד קודשא בריך הוא ושכינתיה,ומבטל אני בביטול גמור מכל וכל,כדין וכהלכה כל מחשבה זרה ,פגומה,אסורה,גאוה ושאר מידות אסורות,וכל מיני הרהורים רעים וצל צילו של רע והרהור יוהרא חלילה,ופניה שאינה לטובה,וכל כעס ו/או הקפדה,יהיו כולם בטלים ומבוטלים  בטול גמור מכל צד ופינה לא שרירין ולא קיימין,לא בעלמא דין ולא בעלמא דאתי,ולא יהיו חלין כלל ועיקר.ויהיה כח ואמץ וחזק תנאי זה ומודעה וגילוי דעת זה שאני מתנה ומודיע ומגלה דעתי לפני הקדוש ברוך הוא יתברך ויתעלה,בכח ואמץ וחוזק דין התנאים ומודעות וגילוי דעת אשר הורו רבותינו ז"ל,בהלכות שבועות ונדרים,ויהיה כח ביטול זה קיים ומועיל על פי דין התורה הקדושה,כדין ביטול החמץ קודם הפסח ויהיה תנאי זה אשר אני מתנה ומודיע ומגלה דעתי  שרירין וברירין וקימין בבית דין של מעלה ובבית דין של מטה,ובישיבות של כל הצדיקים זקנים ונביאים ואנשי כנסת הגדולה,ותנאים ואמוראין וכל חכמי ישראל.."   מתוך עוד יוסף חי  ויהי רצון מלפניך ה' אלדי ואלדי אבותי שלא אכשל בדבר הלכה,שלא אומר לא על טהור טמא,ולא על טמא טהור,לא על מותר אסור,ולא על אסור מותר,ולא אכשל בדבר הלכה וישמחו בי חברי,ואל יכשלו חברי בדבר הלכה ואשמח בהם,"כי ה'  יתן חכמה מפיו דעת ותבונה,גל עיני ואביטה נפלאות מתורתיך",ויהי רצון שיקויים בנו מאמר הכתוב “ואני זאת בריתי אתם אמר ה',רוחי אשר עליך ודברי אשר שמתי בפיך לא ימושו מפיך ומפי זרעך,ומפי זרע זרעך מעתה ועד עולם..","ובא לציון גואל ולשבי פשע ביעקב" ויהי נועם ה' עלינו ומעשה ידינו כוננה עלינו,ומעשה ידינו כוננהו. אמן כן יהי רצון.       

ויבואו על הברכה:
 
אאמו"ר כת"ר צבי משה הי"ו בן ר' איסר יהודה הלוי ז"ל                          
ואימי מורתי חביבה בת הרב נפתלי חיים איגל הי"ו  על שגידלוני בדרך הישר והביאוני עד הלום.
סבי הרב החסיד בתו"י נפתלי חיים איגל ז"ל
ומוקיר ורחים רבנן אחי בועז בן צבי משה הלוי הי"ו  שעודדני רבות וסייע בידי עד הנה. 
ידידי ורעי ר' חיים רייכמן שאחז בדרך יששכר וזבולון ותמך בי בשעות קשות בלב רחב.
חותני רב המעשים בסתר ובגלוי כת"ר משה זצ"ל לבית עצטה                      
וחמותי נעמי שמחה לבית צדוק הי"ו.
ותבורך מנשים באהל, מנשים באהל תבורך אשתי ועמה ילדי אשר עמדו לצידי וחזקוני בדרך האמת ומנעו עצמם מלהפריעני,ועשו ככל אשר לאל ידם לבל אפסיק מלימודי וכתיבת דברי ימים ולילות זה כמה שנים
יהי הי"ת עמהם בכל אשר יפנו ותהי משכורתם שלימה מאתו יתברך,בעלמא דין ובעלמא דאתי,אמן ואמן.

ולע"נ :      
מורי ורבי האדמו"ר הרב שר שלום ספרין זצוק"ל,הסתלק לאחר ייסורים קשים ביום י"ג תשרי תשנ"ח,והותרני אבל וחפוי ראש . 

והוסיף הקב"ה לייסרני בהילקח מאיתנו לפתע פתאום חותני היקר והעניו,ישר ונאמן,אוהב תורה ומכבד ת"ח, אוהב ארץ הקודש בכל מאודו ר' משה בן יוסף ולולו עצטה זצ"ל.
ואחיו אברהם בן יוסף ולולו עצטה ז"ל.
ואחיו עזרא בן יוסף ולולו עצטה ז"ל.שהסתלקו לעולם האמת בזה אחר זה בשנה אחת.
סבי היקר באדם ר' איסר יהודה בן הרב צבי משה הלוי ז"ל 
וסבתי הענווה ומצדקת הרבים מרת מלכה אסתר בת ר' דוד יצחק הלוי ז"ל.
סבתי אשר עשתה ימים ולילות בתפילה למען עם ישראל ולביאת משיח צדקנו,מרת פריידה בת הרב בן ציון ז"ל
ומרת האישה הצדקת סבת אשתי שתחיה,סלמה שלומית בת הרב  המקובל רבי ישראל ז"ל.
סבי מצד אשתי שתחיה,הרב חיים בן יהודה ז"ל.

סבי מצד אשתי שתחיה,ר' יוסף בן אברהם עצטה ז"ל.

סבתי מצד אשתי שתחיה,מרת לולו בת יחיא כהן  ז"ל.

דודי הרב אברהם דב ז"ל בן יבדל"א הרב נפתלי חיים איגל,

הרב ישעיה בן הרב בן ציון ז"ל 

ר' יוסף בן הרה"ג חיים יצחק ז"ל.

האשה ז'נט בן נאה ע"ה,

הילד מנחם בן יעקב ז"ל שנקטף בדמי ימיו “בן חמש למקרא"

ר' מרדכי לפיד הי"ד ובנו שלום בן מרדכי לפיד הי"ד,אשר נרצחו בידי בני עוולה ערביים מן המארב ליד קרית ארבע.

ר' אפריים איובי הי"ד אשר נרצח בידי בני עוולה ערביים.

הילדה טלי בת רחל שלה שרשן ע"ה אשר נפטרה ממחלה בהיותה בת חמש שנים.

ואביה דורון שרשן ז"ל אשר נרצח בידי בני עוולה ערביים ברצועת עזה.

ר' יפת בן אהרון ע"ה.

איטה ובנה אפרים צור,שנרצחו מן המארב בנוסעם לביתם בשומרון להדלקת נר חנוכה בשנת תשנ"ז

ולע"נ אחינו בית ישראל אשר מסרו נפשם על קדוש  השם בכל אתר ואתר.

ת ----נ----צ----ב----ה